Èxit de la trobada a Burjassot amb l’autora Paloma Robles dins de les activitats de la VLC Negra
2025-07-24

Estaven contentes de poder trobar-se amb l’autora, emocionades i alhora expectants per veure com seria la trobada. I el resultat no va poder ser millor ja que l’autora Paloma Robles els va dedicar tot el seu temps i va estar encantada de compartir la trobada amb les components del Club de Lectura de la Biblioteca d’Adults de Burjassot.

La trobada, emmarcada dins de les activitats del foment de la lectura de les biblioteques municipals del mes de maig i dins també de la programació de la VLC Negra, va tindre lloc en la Cafeteria de la Casa de Cultura i, en ella, van estar departint sobre l’autora i sobre la seua novel·la, “Fangfang” la primera de les obres de Paloma que porta al lector a conéixer la vida de Nana, la qual va emigrar de la Xina fa vint-i-cinc anys. Viu a Madrid amb els seus nets i la seua filla Fangfang en un fosc soterrani ple de paneroles.

A Fangfang li va succeir una cosa tràgica fa temps, i aqueix succés tanca la clau de la situació en la qual es troba ara la família. En un relat que transita entre el passat i el present, els detalls i les circumstàncies d’aqueix succés determinant es van revelant, i en aqueix procés de descobriment, Nana haurà d’enfrontar-se al seu passat i fer front als seus errors i els seus fracassos.

Paloma Robles és llicenciada en literatura, ha viscut huit anys a la Xina i ha treballat com a intèrpret i mediadora per a la comunitat immigrant xinesa a Madrid. Ha exercit com a periodista especialitzada en societat i cultura xineses i ha escrit la seua tesi doctoral sobre la comunitat Xinesa a Espanya.